ตลท.เปิดทางสถาบันใช้โปรแกรมเทรดหุ้น
น.ส.โสภาวดี เลิศมนัสชัย รองผู้จัดการ สายงานการตลาดและงานบริการหลังการซื้อขายหลักทรัพย์ ตลาดหลักทรัพย์แห่งประเทศไทย (ตลท.) เปิดเผยว่า ได้เปิดให้นักลงทุนสถาบันส่งคำสั่งซื้อขายแบบ Algorithmic Trading (การส่งคำสั่งซื้อขายหลักทรัพย์โดยใช้โปรแกรมคอมพิวเตอร์) และมีนโยบายสนับสนุนการใช้ผ่านช่องทาง Direct Market Access (DMA) ซึ่งเป็นวิธีการส่งคำสั่งซื้อขายจากระบบของผู้ลงทุนผ่านระบบของสมาชิก โดยไม่มีการแทรกแซงจากเจ้าหน้าที่และลดอุปสรรค
22 ก.ย. 2552

น.ส.โสภาวดี เลิศมนัสชัย รองผู้จัดการ สายงานการตลาดและงานบริการหลังการซื้อขายหลักทรัพย์ ตลาดหลักทรัพย์แห่งประเทศไทย (ตลท.) เปิดเผยว่า ได้เปิดให้นักลงทุนสถาบันส่งคำสั่งซื้อขายแบบ Algorithmic Trading (การส่งคำสั่งซื้อขายหลักทรัพย์โดยใช้โปรแกรมคอมพิวเตอร์) และมีนโยบายสนับสนุนการใช้ผ่านช่องทาง Direct Market Access (DMA) ซึ่งเป็นวิธีการส่งคำสั่งซื้อขายจากระบบของผู้ลงทุนผ่านระบบของสมาชิก โดยไม่มีการแทรกแซงจากเจ้าหน้าที่และลดอุปสรรค 
ทั้งนี้ ต้องการให้บริษัทหลักทรัพย์และผู้ลงทุนสถาบันใช้ Algorithmic Trading มากขึ้น เพื่อเพิ่มสภาพคล่องในการซื้อขาย ซึ่งจะส่งผลดีต่อการซื้อขายของผู้ลงทุนทุกกลุ่ม อันถือเป็นแผนงานสำคัญของตลาดหลักทรัพย์
จากสถิติในปี 2551 มูลค่าการซื้อขายผ่าน Algorithmic Trading ในตลาดหลักทรัพย์สิงคโปร์ 15% ตลาดหลักทรัพย์เกาหลี 13.5% และตลาดหลักทรัพย์โตเกียว 9.3% สำหรับประเทศไทยยังอยู่ในวงจำกัด มีเพียง 0.7% ของมูลค่าการซื้อขายทั้งหมด 
สำหรับ Algorithmic Trading เป็นการซื้อขายผ่านชุดคำสั่งคอมพิวเตอร์ ซึ่งช่วยตัดสินใจซื้อขาย โดยการกำหนดค่าต่างๆ ที่เกี่ยวข้อง เช่น เวลา ราคา และปริมาณการซื้อขาย เป็นต้น อีกทั้งยังเป็นเครื่องมือที่มีกลยุทธ์ในรูปแบบต่างๆ ให้นักลงทุนส่งคำสั่งได้อย่างมีประสิทธิภาพมากยิ่งขึ้น เพิ่มความสะดวกในการกำหนดกลยุทธ์การลงทุน บริหารจัดการพอร์ตการลงทุน และต้นทุนการซื้อขาย จึงเป็นวิธีที่ใช้กันมากในกลุ่มผู้จัดการกองทุนในประเทศแถบอเมริกา ยุโรป และเอเชียบางประเทศ